Pasop vir jou heerlike polonie-broodjie | Potchefstroom Herald
Een van Rainbow Chicken se fabrieke is ook positief getoets vir listeriose. Foto: Marianke Saayman
Hoewel daar nog geen gevalle van die siekte listeriose in Potchefstroom bevestig is nie, het verskeie winkels reeds geprosesseerde vleisprodukte van hul winkelrakke verwyder.
Dit kom na die departement van gesondheid tydens ’n perskonferensie Sondag bevestig het dat die Enterprise Foods fabriek in Polokwane die bron is van die grootste listeriose-uitbreek ter wêreld.
Meer as 16 monsters wat by die fabriek geneem is, het positief getoets vir die ST6-tipe listeriose – dieselfde tipe wat reeds vanaf Januarie verlede jaar byna 180 mense se dood veroorsaak het.
Hierdie siekte is ’n aggressiewe tipe voedselvergiftiging wat mense baie siek kan maak en selfs sterftes tot gevolg kan hê.
’n Fabriek van Rainbow Chicken se produkte is ook positief getoets vir listeriose, maar nie vir die spesifieke tipe wat sowat 1 000 mense in die afgelope jaar siek gemaak het nie.
Die meeste winkels in Suid-Afrika het die afgelope paar dae al die geprosesseerde vleisprodukte van hul rakke afgehaal.
Dit sluit in polonie, Weense worsies, frankfurters en ander koue geprosesseerde vleis wat moontlik besmet kan wees.
Die produkte is ook herroep en kliënte wat dit onlangs aangekoop het, kan hul produkte terugneem na die winkel waar dit gekoop is vir ’n kontant terugbetaling.
Minister van gesondheid Aaron Motsoaledi het tydens sy verklaring gesê dat mense, veral swanger vroue, enige geprosesseerde vleisprodukte soos dié moet vermy, aangesien swanger vroue die ergste hierdeur geraak word.
Ander persone wat ook ’n groot risiko is met die siekte, sluit in kinders, bejaarde persone en persone met swakker immuunstelsels.